b'\n_START_ARTICLE_\nBirka\n_START_SECTION_\nPovijest\n_START_PARAGRAPH_\nBirka je osnovana u 8. stolje\xc4\x87u i brzo je postala va\xc5\xbenim trgova\xc4\x8dkim mjestom za luksuzne dekorativne predmete koja je trgovala s drugim trgova\xc4\x8dkim mjestima na Sjevernom moru i Baltiku kao \xc5\xa1to su Ribe (osnovan oko 710.), Hedeby (810.), Skiringssal (Kaupang) (800.), Dorestad, Quentovic i Hamwith. Gradovi su bili pa\xc5\xbeljivo locirani kako bi omogu\xc4\x87ili trgovinu brodovima na najve\xc4\x87em mogu\xc4\x87em podru\xc4\x8dju kao dio internacionalne trgovine. Lokalni zanatlije su svoje dragocjene predmete trampili za \xc5\xbeeljezo i krzna lokalnih trgovaca, a ove predmete su trgovali za arapski nakit i tkanine iz Bizanta koje su stizale brodovima rijekom Rajnom, Sjevernim morem i Baltikom._NEWLINE_Drveni grad Birka je rastao oko ogromnog trga koji se nastavljao na unutarnju luku i imao je pravilnu mre\xc5\xbeu ulica._NEWLINE_Procjenjuje se da je u 9. stolje\xc4\x87u Birka imala oko 700 stalnih stanovnika i oko 3.000 tijekom tr\xc5\xbenih dana. Nedavno je otkriveno oko 3,000 grobnih humaka na otoku Bj\xc3\xb6rk\xc3\xb6. Na otoku Adels\xc3\xb6, kojeg od Birke dijeli uski tjesnac, nalazio se kraljevski dvorac Hovg\xc3\xa5rden kojeg je navodno dao izgraditi kralj Svean. _NEWLINE_Birka je bila i mjesto prvog pokr\xc5\xa1tavanja Vikinga koje je poduzeo benediktinski opat Ansgar 829. godine. Njega je poslao frana\xc4\x8dki kralj Ludovik I. Pobo\xc5\xbeni, no Ansgar je kasnije naveo kako je u mjestu ve\xc4\x87 postojala malena crkva i odre\xc4\x91eni broj kr\xc5\xa1\xc4\x87ana, iako su ve\xc4\x87ina ipak bili pogani mnogobo\xc5\xa1ci. Iako sve navodi da je Ansgar opisao Birku, postoji mogu\xc4\x87nost da je rije\xc4\x8d o drugim gradovima kao \xc5\xa1to su: \xc3\x85land, Bjarke u V\xc3\xa4sterg\xc3\xb6tlandu, K\xc3\xb6pingsvik u \xc3\x96landu i Vreta kod Link\xc3\xb6pinga._NEWLINE_Grad je napu\xc5\xa1ten oko 960-ih kada je njegov ulogu trgova\xc4\x8dkog sredi\xc5\xa1ta preuzeo trgova\xc4\x8dki grad Sigtuna, tako\xc4\x91er na obalama jezera M\xc3\xa4laren. Jedna od mogu\xc4\x87nosti za\xc5\xa1to je grad napu\xc5\xa1ten je uzdizanje tla zbog kojeg je brodovima bilo ote\xc5\xbeano ploviti kroz S\xc3\xb6dert\xc3\xa4lje do Birke (sli\xc4\x8dno se dogodilo i drugim lu\xc4\x8dkim balti\xc4\x8dkim gradovima u povijesti, poput Lule\xc3\xa5)._NEWLINE_Adam Bremenski u svom djelu "Djela hambur\xc5\xa1kih biskupa" (Gesta Hammaburgensis ecclesiae pontificum) iz 1076. godine, nekoliko puta spominje grad Birku kao napu\xc5\xa1ten i zaboravljen, nekada slavni trgova\xc4\x8dki grad._NEWLINE_Hjalmar Stolpe je zapo\xc4\x8deo sustavna iskapanja u Birki 1870-ih, a zna\xc4\x8dajna otkri\xc4\x87a su se dogodila za vrijeme istra\xc5\xbeivanja koja je proveo Ambrosiani Bj\xc3\xb6rn 1970-ih i 1990-ih.'